钦定古今图书集成/明伦汇编/氏族典/第566卷 > 《廖用贤尚友录》 > 徒单阿里出虎
## 钦定古今图书集成/明伦汇编/氏族典/第566卷 > 《廖用贤尚友录》 > 徒单阿里出虎

按《金史徒单阿里出虎传》：“阿里出虎，会宁葛马合窟
申人。皇统九年，与仆散忽土俱为护卫十人长。海陵
将弑熙宗，欲得为内应，遂许以女妻阿里出虎子，而
以逆谋告之。阿里出虎遂与忽土俱以十二月九日
直禁中。海陵故以是夜二更入宫，至寝殿，阿里出虎
先进刃，忽土次之，熙宗顿仆，海陵复刃之，血溅其面及衣。海陵既立，以阿里出虎为右副点检。子术斯剌
尚荣国公主合女，加昭毅大将军、驸马都尉。天德二
年，留守东京，以忧去职，起复为太原尹，封王。阿里出
虎自谓有佐立功，受铁券，凶狠益甚，尝问休咎于卜
者高鼎，遂以鼎所占问张王乞，王乞以谓当有天命。
阿里出虎喜，以“王乞”语告鼎，鼎上变，阿里出虎伏诛。